OBRAZLOŽITVENI MEMORANDUM

1. OZADJE PREDLOGA

Svet je 6. oktobra 2011 Komisiji podelil pooblastilo za začetek pogajanj z Evropsko organizacijo za varnost zračne plovbe (Eurocontrol), da bi sklenila sporazum o sodelovanju med Evropsko unijo (EU) in Eurocontolom. V sporazumu bi morala biti podarjena načela enotnega evropskega neba, predvsem vloga EU kot edinega upravnega organa, ki izdaja predpise na področju upravljanja zračnega prometa, ter uporaba tehničnega strokovnega znanja in izkušenj Eurocontrola, na podlagi katerih bi EU lažje dosegla izboljšave na področju upravljanja zračnega prometa v Evropi v skladu s pravnim okvirom enotnega evropskega neba ter lažje izvajala in razvijala enotno evropsko nebo in druge povezane politike (okolje, podnebne spremembe in raziskave). Sporazum bi moral tudi olajšati nadaljnjo institucionalno reformo Eurocontrola, na primer pri določanju novega odnosa med Eurocontrolom in Evropsko agencijo za varnost v letalstvu (EASA) ter zagotoviti okvir za potencialno sporna vprašanja, kot je vseevropsko civilno‑vojaško sodelovanje.

Na podlagi pogajalskih smernic pooblastila je bil 24. aprila 2012 z obeh strani parafiran osnutek sporazuma.

V predlaganem osnutku sporazuma so opredeljeni pogoji okrepljenega sodelovanja med EU in Eurocontrolom v podporo EU pri izvajanju in razvoju upravljanja zračnega prometa (ATM) v skladu s pravnim okvirom enotnega evropskega neba in povezanimi politikami EU. Cilji sporazuma so: prispevati k pravočasnemu in doslednemu izvajanju enotnega evropskega neba znotraj EU in v državah, ki so privolile, da jih enotno evropsko nebo zavezuje; oljašati potrebno civilno‑vojaško sodelovanje na področju upravljanja zračnega prometa na enotnem evropskem nebu ter pri uporabi strokovnega znanja in izkušenj Eurocontrola na tem področju; olajšati sodelovanje držav, ki niso članice EU, pri enotnem evropskem nebu. Poleg tega je cilj osnutka sporazuma zagotoviti sinergije in preprečiti podvajanje dela EASA pri vidikih upravljanja zračnega prometa, povezanih z varnostjo, in okoljskih vprašanjih ter proučiti vseevropsko razsežnost Eurocontrola.

V predlaganem osnutku sporazuma so navedena področja sodelovanja v zvezi z izvajanjem enotnega evropskega neba, raziskav ATM enotnega evropskega neba in drugih povezanih politik EU, ki bodo podrobneje opredeljene v ločenih prilogah k sporazumu.

V predlaganem osnutku sporazuma so opredeljene oblike in mehanizmi sodelovanja ter sodelovanje med strani, vključno s postopki posvetovanja z zainteresiranimi stranmi. Skupni odbor, ustanovljen s sporazumom, bo odgovoren za upravljanje in delovanje sporazuma. Poleg tega je financiranje dejavnosti opredeljeno v skladu s pravili, ki veljajo za proračune zadevnih strani.

Komisija predlaga, da Svet sprejme:

· sklep o pooblastilu za podpis sporazuma ter začasno uporabo pred začetkom veljavnosti;

· po sprejetju navedenega sklepa sklep o sklenitvi sporazuma, pri čemer začetek njegove veljavnosti temelji na odobritvi Evropskega parlamenta.

2. PRAVNI ELEMENTI PREDLOGA

Predlagana sklepa Sveta temeljita na členu 100(2) Pogodbe o delovanju Evropske unije (PDEU). Sklep Sveta o podpisu in začasni uporabi sporazuma temelji tudi na členu 218(5) PDEU, sklep Sveta o sklenitvi sporazuma pa temelji na členu 218(6).

Sporazum o okrepljenem sodelovanju med EU in Eurocontrolom je učinkovit zavezujoč pravni instrument, ki spodbuja tehnično sodelovanje med pogodbenicama. Določa splošni okvir, ki omogoča, da se na področju upravljanja zračnega prometa in povezanih politik uvedejo dejavnosti sodelovanja. Predlagani sporazum ne pomeni dodatnega upravnega in finančnega bremena za organe držav članic.

2012/0213 (NLE)

Predlog

SKLEP SVETA

o sklenitvi Sporazuma o splošnem okviru za okrepljeno sodelovanje med Evropsko unijo in Evropsko organizacijo za varnost zračne plovbe

(Besedilo velja za EGP)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 100(2) v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta[1],

ob upoštevanju naslednjega:

(1) Evropska komisija je v imenu Unije s pogajanji dosegla Sporazum o splošnem okviru za okrepljeno sodelovanje med Evropsko unijo in Evropsko organizacijo za varnost zračne plovbe (v nadaljevanju: Sporazum).

(2) Sporazum je bil podpisan dne (…) pod pogojem poznejše sklenitve.

(3) Unija bi morala Sporazum odobriti.

(4) Določiti je treba postopke za sodelovanje Unije v skupnem odboru, ustanovljenem na podlagi Sporazuma –

SPREJEL NASLEDNJI SKLEP:

Člen 1

Sporazum o splošnem okviru za okrepljeno sodelovanje med Evropsko unijo in Evropsko organizacijo za varnost zračne plovbe se odobri v imenu Unije.

Besedilo Sporazuma je priloženo temu sklepu.

Člen 2

Predsednik Sveta imenuje osebe, pooblaščene, da v imenu Unije pošljejo uradno obvestilo iz člena 13(2) Sporazuma, s čimer Unija privoli, da jo Sporazum zavezuje.

Člen 3

Komisija zastopa Unijo v skupnem odboru, ustanovljenem v skladu s členom 7 Sporazuma.

Člen 4

1. Komisija po posvetovanju s posebnim odborom, ki ga imenuje Svet, opredeli stališče, ki ga Unija zastopa v skupnem odboru, vključno glede sprejetja prilog k Sporazumu in sprememb takšnih prilog.

2. Komisija lahko sprejme vse ustrezne ukrepe v skladu s členi 5, 6, 8, 9, 10 in 11 Sporazuma.

Člen 5

Komisija Svet redno obvešča o izvajanju Sporazuma.

Člen 6

Ta sklep začne veljati dan po objavi v Uradnem listu Evropske unije.

V Bruslju,

Za Svet

Predsednik

[1] UL C, , str. .